Edurne Azkarate

Edurne Azkarate Sobrino (Oion, 1993ko apirilaren 29a) aktore eta aurkezle arabarra da. Euskal Telebistan hainbat saio aurkeztu ditu eta gaur egun antzerkian egiten du lan. Lehen film luzean parte hartu zuen 2021. urtean, Irati filmean, izena ematen zion pertsonaiaren paperean.

 Biografia 

 Hastapenak 
2011 eta 2015 artean Valladolideko "Gaztela eta Leongo Arte Dramatikoko Goi Mailako Eskolan" ikasketak egin zituen eta 2013-14 ikasturtean Academy of Performing Arts in Bratislava akademian testu interpretazioa ikasi zuen, Eslovakiako hiriburuan.

Valladoliden bertan hasi zen antzezlanetan parte hartzen, aipagarriena Paco Azorínen Otello lanean. 2016an Poloniara joan zen eta Grzegorz Jarzynaren antzerki taldean aritu zen. TRans-misja eta G.E.N lanetan hartu zuen parte.

 Euskal Herrira itzulera: antzerkia, telebista eta abar 
Euskal Herrian aurreneko lana Txoministak websailean izan zuen, Hiru Damatxoren eskutik. 2017ko Bertsolari Txapelketa Nagusia jokatzen ari zen bitartean ETBn Aulki Jokoa programa aurkeztu zuen. 2018an Euskaraldiaren inguruko programa aurkeztu zuen. Telebistarekin jarraituz haurrentzako 3txulo programan hainbat astez aritu zen. Urte berean beste web-sail batean hartu zuen parte, Olatz Beobidek zuzenduriko Gutuberrak saioan hain zuzen ere. Berria egunkariarentzako iragarkia ere egin zuen Eneko Sagardoyrekin batera eta 2018ko HUEZINEMAko lehiaketan epaile lanetan aritu zen Aretxabaletan.

2019an antzokietara itzuli zen, Euskal Herrian arrakasta handia izan duten bi antzezlanekin: Käffka eta Zaldi urdina. 2020 urtean COVID-19 pandemiak antzerki emanaldiak bertan behera utzi zituen eta aurkezle lanetan aritu zen Egunean Behin lehiaketako zuzeneko emanaldietan, hala nola, berrogeialdiko astearen itxieran, astean behin saioetan eta 3. eta 4. denboraldiko zuzeneko finaletan. Urtearen amaieran Euskaraldiaren bigarren ekitaldia izan zen eta lau ataleko telesaioa aurkeztu zuen Antton Telleriarekin batera.

 Lehen film luzea 
Paul Urkijo zuzendariaren Irati filmean protagonistaren papera bete zuen alboan Itziar Ituño eta Eneko Sagardoy zituela. Filma 2021ean errodatu zen eta 2023ko otsailaren 24an estreinatu zen Euskal Herrian. Aurretik, Sitgeseko Zinema Jaialdian estreinatu zen eta bi sari jaso zituen, ikuslegoaren saria eta efektu bereziena.

Antzerkiari dagokionez Mikel Ibarguren eta Intza Alkainekin batera Formol laborategia osatu zuen 2021ean eta lehen antzezlana aurkeztu zuten, Edurnek zuzentzen duen Album lana. 

2022. urtea emankizun berri bat zuzenduz hasi zuen, eRRe. Aldarri bat bertsoz izena duen proiektua. Aner Peritz, Oihana Arana, Haizea Arana eta Leire Vargas bertsolari gazteak izan ziren protagonista bertan. Metrokoadroka Sormen Laborategiaren Zeozertan dabil baina ez dakit zertan antzezlanean ere aritu zen eta Influencer izeneko laburmetraiko protagonista izan zen.

2024an Irati filmean egindako lanagatik Euskal Aktoreen Batasunak "Bultzada Saria" eman dio Edurne Azkarateri. 

 Lan berriak: zinema eta antzerkia 
2024an estreinatutako Azken erromantikoak filmean aritu zen eta Bidean izeneko laburmetraiko protagonista izan zen.

Sacamantecas filmean parte hartzeko aukeratua izan zen eta 2025ean hasi ziren errodatzen Gasteizko Santa Maria katedralean, apezpikutzaren debekua altxa ondoren. Otsailean Formol laborategiarekin batera "Heriotzak Eduardo du izena" lana estreinatu zuen. Susa argitaletxearen enkargua da, Munduko Poesia Kaierak bildumaren 10. urteurrena ospatzeko, eta "ez-errezital" gisa aurkeztu zuten.

2025ean Romi telesaila aurkeztu zuen Unax Ugalderekin batera eta Bariazioak film laburra ere egin du Lur Olaizola zuzendari duela.

 Lanen zerrenda 
 Antzerkia 
 Otello (2016) - Paco Azorínek zuzendua
 TRans-misja (2016) - Grzegorz Jarzynak zuzendua.
 G.E.N (2016) - Grzegorz Jarzynak zuzendua.
 The Leftovers, los que se han quedado (2018) - Red Room Lab. Drama.
 Acción XM2 (2018) - La Juan Gallery.
 Käffka (2019) - Gehitu eta Kamikaz kolektiboa – Erika Olaizolak eta Amancay Gaztañagak zuzendua.
 Zaldi urdina (2019) - Artedrama, Dejabu Panpin Laborategia eta Axut! – Ximun Fuchsek zuzendua.
 Album (2021) - Formol laborategia. Antzezlanaren zuzendaria da.
 eRRe. Aldarri bat bertsoz (2022)
 Zeozertan dabil baina ez dakit zertan (2022)
 Heriotzak Eduardo du izena (2025) - Formol laborategia

 Telebista saioak 
 Aulki jokoa (2017) - Euskal Herriko Bertsozale Elkarteak eta EiTBk ekoiztua. 8 atal.
 Euskaraldia (2018) - Orio produkzioak. 3 atal.
 3txulo (2018) - Baleuko. Hainbat astez pertsonaia gonbidatua.
 Autentikoak (2019) - kolaboratzailea.
 Euskaraldia: Gehiago (2020) - Orio produkzioak. 4 atal.￼

 Telesailak 

 Romi (2025) - Producciones Mandarina

 Filmak 
 Irati - Paul Urkijoren filma. Protagonistaren papera bete du. (2022)
 Influencer - Nerea Torrijosen laburmetraia. Protagonista izan da. (2022)
 Bidean - Imanol G. Gurrutxagaren laburmetraia. Protagonista izan da. (2024)
 Azken erromantikoak (2024)
 Bariazioak - Lur Olaizolaren laburmetraia. Protagonista izan da (2025)

 Dokumentalak 
 Zubi Lana, euskal kazetaritzaren 50 urte (2018)
 Lazkao Txiki denboraren ispilutik (2018)

 Web-sailak 
 Txoministak (2016)
 Gutuberrak (2018)

 Beste ikus-entzunezko batzuk 
 Criatura bideoklipa (2015) - Bamboo Bebop.
 Hatortxu Rock iragarkia (2017)
 Mintzalaguna iragarkia (2017)
 Berria etorkizunean iragarkia (2018)
 Egunean Behin Zuzenean saioak (2020) - Aurkezlea
 Bziber lehiaketaren aurkezlea (2019, 2020, 2021)

 Erreferentziak 

 Kanpo estekak 

Kategoria:Oiondarrak
Kategoria:Arabako aktoreak
Kategoria:ETB 1eko aurkezleak
Kategoria:Euskal Herriko emakume aktoreak